鄭工部陜西隨軍轉運
作者：楊億
朝代：宋

paragraphs: 西鄙欃槍未掃除，營中慷慨請行初。
三軍粒食資心計，一月星郵待捷書。
宣室喜聞延賈誼，茂陵久歎滯相如。
謗言盈篋親曾見，反間千金計豈疏。
遺愛道傍喧竹馬，先聲塞外懾穹廬。
馮唐莫歎淹郎署，博望還忻擁使車。
隴右行收萬里地，關中坐致九年儲。
牙籌羽檄皆吾事，才刃飄飄兩有餘。